PMIndiaData/PMIndiaSum huggingface dataset:
ഫ്രഞ്ച് പ്രസിഡന്റിന്റെ നയതന്ത്ര ഉപദേഷ്ടാവ് പ്രധാനമന്ത്രിയെ സന്ദര്‍ശിച്ചു

ഫ്രഞ്ച് പ്രസിഡന്റിന്റെ നയതന്ത്ര ഉപദേഷ്ടാവ് ശ്രീ. ജാക്വിസ് ഓഡിബെര്‍ട്ട് പ്രധാനമന്ത്രി ശ്രീ. നരേന്ദ്ര മോദിയെ സന്ദര്‍ശിച്ചു താന്‍ 2015ല്‍ നടത്തിയ ഫ്രാന്‍സ് സന്ദര്‍ശനവും 2016ലെ റിപ്പബ്ലിക് ദിനത്തില്‍ പ്രസിഡന്റ് ഒലാന്തേ മുഖ്യാതിഥിയായി പങ്കെടുത്തതും അനുസ്മരിച്ച പ്രധാനമന്ത്രി, ഇത്തരം സന്ദര്‍ശനങ്ങളിലൂടെ വരുംവര്‍ഷങ്ങളില്‍ ഉഭയകക്ഷിബന്ധം വികസിക്കുന്നതിന് അടിസ്ഥാനമൊരുക്കപ്പെട്ടു എന്നു ചൂണ്ടിക്കാട്ടി. ഇന്ത്യയും ഫ്രാന്‍സും തമ്മിലുള്ള ഉഭയകക്ഷിബന്ധം പ്രതിരോധം, ബഹിരാകാശം, ആണവ സഹകരണം എന്നീ മൂന്നു മേഖലകളിലായിരുന്നു നേരത്തേ സജീവമായിരുന്നതെങ്കില്‍ ഇപ്പോള്‍ ഭീകരപ്രവര്‍ത്തനത്തെ പ്രതിരോധിക്കല്‍, നാവികസുരക്ഷ, പുനരുല്‍പാദിപ്പിക്കാവുന്ന ഊര്‍ജം തുടങ്ങി പല മേഖലകളിലേക്കും വ്യാപിച്ചുവെന്നു ശ്രീ. നരേന്ദ്ര മോദി വ്യക്തമാക്കി. കാലാവസ്ഥാ വ്യതിയാനത്തെ പ്രതിരോധിക്കാനുള്ള ആഗോള പരിശ്രമങ്ങളില്‍ ഒരു നാഴികക്കല്ലാണ് രാജ്യാന്തര സൗരോര്‍ജ സഖ്യമെന്നു ചൂണ്ടിക്കാട്ടിയ പ്രധാനമന്ത്രി, അതിനു നല്‍കിവരുന്ന പിന്തുണയ്ക്കു ഫ്രാന്‍സിനുള്ള അഭിനന്ദനം കൈമാറുകയും ചെയ്തു. സ്മാര്‍ട്ട് സിറ്റികള്‍, നഗര ഗതാഗതം, അടിസ്ഥാനസൗകര്യ വികസനം എന്നീ മേഖലകളില്‍ ഉഭയകക്ഷി സഹകരണം വര്‍ധിപ്പിക്കേണ്ടതുണ്ടെന്നും അദ്ദേഹം പറഞ്ഞു.
പാരാലിമ്പിക് ഗെയിംസിൽ വെങ്കലം നേടിയ ആർച്ചർ ഹർവീന്ദർ സിംഗിനെ പ്രധാനമന്ത്രി അഭിനന്ദിച്ചു

ടോക്കിയോയിൽ നടക്കുന്ന പാരാലിമ്പിക് ഗെയിംസിൽ വെങ്കലം നേടിയ ആർച്ചർ ഹർവീന്ദർ സിംഗിനെ പ്രധാനമന്ത്രി ശ്രീ നരേന്ദ്ര മോദി അഭിനന്ദിച്ചു. ഒരു ട്വീറ്റിൽ പ്രധാനമന്ത്രി പറഞ്ഞു; "ഹർവീന്ദർ സിംഗിന്റേത് മികച്ച പ്രകടനമായിരുന്നു. അദ്ദേഹം മികച്ച നൈപുണ്യവും നിശ്ചയദാർഢ്യവും പ്രകടിപ്പിച്ചു, അത് അദ്ദേഹത്തിന്റെ മെഡൽ നേട്ടത്തിന് കാരണമായി. ചരിത്രപരമായൊരു വെങ്കല മെഡൽ നേടിയതിന് അദ്ദേഹത്തിന് അഭിനന്ദനങ്ങൾ. "
ഡോ. സക്കീര്‍ ഹുസൈന് പ്രധാനമന്ത്രി ശ്രദ്ധാഞ്ജലി അര്‍പ്പിച്ചു

മുന്‍ രാഷ്ട്രപതി ഡോ. സക്കീര്‍ ഹുസൈന് അദ്ദേഹത്തിന്റെ ജന്മവാര്‍ഷിക ദിനത്തില്‍ പ്രധാനമന്ത്രി ശ്രീ. നരേന്ദ്ര മോദി ശ്രദ്ധാഞ്ജലി അര്‍പ്പിച്ചു. ‘ഡോ. സക്കീര്‍ ഹുസൈനെ അദ്ദേഹത്തിന്റെ ജന്മവാര്‍ഷിക ദിനത്തില്‍ രാജ്യം അനുസ്മരിക്കുന്നു. ഇന്ത്യയുടെ സ്വാതന്ത്യ പ്രസ്ഥാനത്തില്‍ അദ്ദേഹത്തിന്റെ സംഭാവനകള്‍ ബൃഹത്താണ്. ഒരു പണ്ഡിതന്‍ എന്ന നിലയ്ക്കും വിദ്യാഭ്യാസ വിചക്ഷണന്‍ എന്ന നിലയ്ക്കും സമുന്നതനാണ് അദ്ദേഹമെന്ന് തെളിയിച്ചിട്ടുണ്ട്’. പ്രധാനമന്ത്രി പറഞ്ഞു.
പാര്‍ലമെന്റ് അംഗങ്ങള്‍ക്കുള്ള ഫ്‌ളാറ്റ് സമുച്ചയം പ്രധാനമന്ത്രി ഉദ്ഘാടനം ചെയ്തു

പാര്‍ലമെന്റ് അംഗങ്ങള്‍ക്കായുള്ള ബഹുനില ഫ്‌ളാറ്റ് സമുച്ചയം പ്രധാനമന്ത്രി ശ്രീ. നരേന്ദ്ര മോദി വീഡിയോ കോണ്‍ഫറന്‍സിലൂടെ ഉദ്ഘാടനം ചെയ്തു. ന്യൂഡല്‍ഹിയിലെ ഡോ. ബി ഡി മാര്‍ഗിലാണ് ഫ്‌ളാറ്റ് സമുച്ചയം സ്ഥിതി ചെയ്യുന്നത്. 80 വര്‍ഷം പഴക്കമുള്ള എട്ട് ബംഗ്ലാവുകള്‍ പൊളിച്ചാണ് 76 ഫ്‌ളാറ്റുകളാക്കി പുനര്‍നിര്‍മിച്ചത്. പാര്‍ലമെന്റ് അംഗങ്ങള്‍ക്കായുള്ള ഫ്‌ളാറ്റുകള്‍ പ്രകൃതിക്ക് കോട്ടം തട്ടാതെ ഹരിത ചട്ടങ്ങള്‍ പാലിച്ചാണ് നിര്‍മിച്ചിരിക്കുന്നതെന്ന് ഉദ്ഘാടന പ്രസംഗത്തില്‍ പ്രധാനമന്ത്രി പറഞ്ഞു. പുതിയ ഫ്‌ളാറ്റുകള്‍ അവയില്‍ താമസിക്കുന്ന എംപിമാര്‍ക്കും മറ്റുള്ളവര്‍ക്കും സുരക്ഷിതവും സമാധാന പൂര്‍ണവുമായ താമസസൗകര്യം ഒരുക്കുമെന്ന് പ്രധാനമന്ത്രി പ്രത്യാശ പ്രകടിപ്പിച്ചു. പാര്‍ലമെന്റ് അംഗങ്ങള്‍ക്കുള്ള താമസസൗകര്യം എന്ന കാലങ്ങളായുള്ള പ്രശ്‌നത്തിന് ഇപ്പോള്‍ പരിഹാരം കണ്ടെത്തിയിരിക്കുന്നു. പതിറ്റാണ്ടുകള്‍ പഴക്കമുള്ള പ്രശ്‌നങ്ങളെ അവഗണിക്കുകയല്ല, മറിച്ച് അവയ്ക്ക് പരിഹാരം കണ്ടെത്തുകയാണ് വേണ്ടത്. ഡല്‍ഹിയില്‍ പണി മുടങ്ങിക്കിടന്നിരുന്ന നിരവധി പ്രവര്‍ത്തനങ്ങള്‍ ഈ ഗവണ്‍മെന്റ് ഏറ്റെടുത്ത് നിശ്ചിത സമയത്തിന് മുമ്പ് പൂര്‍ത്തിയാക്കിയതായി ശ്രീ മോദി അറിയിച്ചു. അടല്‍ ബിഹാരി വാജ്‌പേയി ഗവണ്‍മെന്റ് തീരുമാനിച്ചിരുന്ന അംബേദ്കര്‍ ദേശീയ സ്മാരകം 23 വര്‍ഷത്തിന് ശേഷം ഈ ഗവണ്‍മെന്റ് പൂര്‍ത്തീകരിച്ചു. ഇന്ത്യാ ഗേറ്റിനും ദേശീയ പോലീസ് സ്മാരകത്തിനും സമീപത്ത് ദേശീയ വിവരാവകാശ കമ്മീഷന്‍, യുദ്ധ സ്മാരകത്തിന്റെ പുതിയ കെട്ടിടം എന്നിവ വളരെ നാളുകള്‍ അവഗണിക്കപ്പെട്ട് കിടക്കുകയായിരുന്നുവെന്നും ഈ ഗവണ്‍മെന്റ് അതു പൂര്‍ത്തിയാക്കുകയായിരുന്നെന്നും അദ്ദേഹം വ്യക്തമാക്കി. പാര്‍ലമെന്റിലെ ചര്‍ച്ചകള്‍ ഫലപ്രദവും ഉല്‍പാദനക്ഷമവുമായിരിക്കാന്‍ എല്ലാ എംപിമാരും ശ്രദ്ധ ചെലുത്തിയിരുന്നതായി ശ്രീ മോദി പറഞ്ഞു. ലോക്‌സഭയെ ഫലപ്രദമായും നടപടിക്രമങ്ങള്‍ പാലിച്ചും നയിക്കുന്ന ലോക്സഭാ സ്പീക്കറെ അദ്ദേഹം അനുമോദിച്ചു. മുന്‍കരുതലുകളോടും നിയന്ത്രണങ്ങളോടും കൂടി കോവിഡ് കാലത്ത് പാര്‍ലമെന്റ് നടപടികള്‍ നടന്നു. മണ്‍സൂണ്‍കാല സെഷന്‍ ഭംഗിയായി നടക്കുന്നതിന് ഇരു സഭകളും ആഴ്ചാവസാനം പോലും പ്രവര്‍ത്തിച്ചിരുന്നതായി അദ്ദേഹം പറഞ്ഞു. യുവജനങ്ങളെ സംബന്ധിച്ച് 16-18 വയസ് വളരെ പ്രധാനപ്പെട്ടതാണെന്ന് അദ്ദേഹം പറഞ്ഞു. 2019 തിരഞ്ഞെടുപ്പോടെ നമ്മള്‍ 16ാം ലോക്‌സഭയുടെ കാലാവധി പൂര്‍ത്തിയാക്കി. രാജ്യത്തിന്റെ പുരോഗതിക്കും വികസനത്തിനും ഈ കാലയളവ് ചരിത്രപരമായി പ്രധാനപ്പെട്ടതായിരുന്നു. 17ാം ലോക്‌സഭ 2019 ല്‍ ആരംഭിച്ചു. ഈ കാലയളവില്‍ പാര്‍ലമെന്റ് ചരിത്രപരമായ പല തീരുമാനങ്ങളുമെടുത്തു. അടുത്ത ദശകത്തില്‍ രാജ്യത്തെ പുതിയൊരു ദിശയിലേക്ക് നയിക്കുന്നതിന് വരുന്ന (18ാം) ലോക്‌സഭയും സംഭാവനകള്‍ നല്‍കുമെന്ന് പ്രധാന മന്ത്രി പ്രത്യാശ പ്രകടിപ്പിച്ചു.
കേന്ദ്ര വിവരാവകാശ കമ്മീഷന്റെ പുതിയ മന്ദിരം നാളെ പ്രധാനമന്ത്രി ഉദ്ഘാടനം ചെയ്യും

കേന്ദ്ര വിവരാവകാശ കമ്മീഷന് വേണ്ടി ന്യൂ ഡല്‍ഹിയിലെ മുനീര്‍ക്കയില്‍ നിര്‍മ്മിച്ച പുതിയ മന്ദിരം പ്രധാനമന്ത്രി ശ്രീ. നരേന്ദ്ര മോദി നാളെ ഉദ്ഘാടനം ചെയ്യും. നേരത്തെ രണ്ടിടങ്ങളിലെ വാടക കെട്ടിടങ്ങളില്‍ പ്രവര്‍ത്തിച്ചിരുന്ന കമ്മീഷന് ഇനി മുതല്‍ ഒരൊറ്റ കെട്ടിടത്തില്‍ തന്നെ പ്രവര്‍ത്തിക്കാനാകും. നാഷണല്‍ ബില്‍ഡിംഗ് കണ്‍സ്ട്രക്ഷന്‍ കോര്‍പ്പറേഷന്‍ നിര്‍ദ്ദിഷ്ട സമയത്തിനും മുന്‍പേയാണ് അത്യാധുനിക സൗകര്യങ്ങളോട് കൂടിയ കേന്ദ്ര വിവരാവകാശ കമ്മീഷന്റെ പുതിയ മന്ദിരത്തിന്റെ നിര്‍മ്മാണം പൂര്‍ത്തിയാക്കിയത്. വീഡിയോ കോണ്‍ഫറന്‍സിംഗ് സംവിധാനത്തോട് കൂടിയ മുറികളടങ്ങുന്നതാണ് ഈ അഞ്ച് നില മന്ദിരം. 2005 ലെ വിവാരാവകാശ നിയമ പ്രകാരം അപ്പീല്‍ കേള്‍ക്കാന്‍ അധികാരമുള്ള കേന്ദ്ര സ്ഥാപനമാണ് കേന്ദ്ര വിവരാവകാശ കമ്മീഷന്‍.
പ്രധാനമന്ത്രി താന്‍ വ്യായാമം ചെയ്യുന്ന വീഡിയോ പുറത്തുവിട്ടു ; ഫിറ്റ്‌നെസ് ചലഞ്ചിനായി ഐ.പി.എസ്. ഉദ്യോഗസ്ഥരെ നാമനിര്‍ദ്ദേശം ചെയ്തു

ക്രിക്കറ്റ് താരം വിരാട് കോഹ്‌ലിയുടെ ഫിറ്റ്‌നെസ് വെല്ലുവിളി ഏറ്റെടുത്ത പ്രധാനമന്ത്രി ശ്രീ. നരേന്ദ്ര മോദി ട്വിറ്ററിലൂടെ ശാരീരികക്ഷമത തെളിയിക്കുന്ന ദൃശ്യങ്ങള്‍ പുറത്തുവിട്ടു. പ്രധാനമന്ത്രി പറഞ്ഞു, ‘രാവിലെയുള്ള എന്റെ വ്യായാമത്തിന്റെ ഏതാനും ചില നിമിഷങ്ങളാണ് ഇവിടെ പങ്ക് വയ്ക്കുന്നത്. യോഗയ്ക്ക് പുറമേ പഞ്ചഭൂതങ്ങളായ മണ്ണ്, ജലം, വായു, അഗ്നി, ആകാശം എന്നീ അഞ്ച് പ്രകൃതി ഗുണങ്ങളെ ഉള്‍ക്കൊള്ളിച്ചുകൊണ്ടുള്ള ട്രാക്കിലാണ് ഞാന്‍ നടക്കുന്നത്. ഇത് അങ്ങേയറ്റം ഉണര്‍വ്വും, നവചൈതന്യവും നല്‍കുന്നു. ഇതിന് പുറമെ ഞാന്‍ ശ്വസന വ്യായാമവും അഭ്യസിക്കുന്നുണ്ട്. # ഹം ഫിറ്റ് തോ ഇന്ത്യാ ഫിറ്റ്. ദിവസത്തിന്റെ കുറച്ച് ഭാഗമെങ്കിലും ഫിറ്റ്‌നസിനായി ചെലവിടാന്‍ ഓരോ ഇന്ത്യാക്കാരോടും ഞാന്‍ അഭ്യര്‍ത്ഥിക്കുന്നു. നിങ്ങള്‍ക്ക് സുഖകരമായ ഏതെങ്കിലും വ്യായാമ മുറകള്‍ നിത്യേന അഭ്യസിച്ചു നോക്കൂ അപ്പോള്‍ അറിയാം നിങ്ങളുടെ ജീവിതത്തില്‍ അത് ഉണ്ടാക്കുന്ന ഗുണപരമായ മാറ്റങ്ങള്‍. # ഫിറ്റ്‌നസ് ചലഞ്ച് # ഹം ഫിറ്റ് തോ ഇന്ത്യാ ഫിറ്റ്’ കര്‍ണ്ണാടക മുഖ്യമന്ത്രി ശ്രീ. എച്ച്.ഡി. കുമാരസ്വാമിയേയും, ടേബിള്‍ ടെന്നീസ് താരം മണികാ ബത്രയേയും, മൊത്തം ഐ.പി.എസ്. സമൂഹത്തെയും, പ്രത്യേകിച്ച് 40 വയസ്സിന് മുകളിലുള്ള പോലീസ് സേനാംഗങ്ങളെ പ്രധാനമന്ത്രി ഫിറ്റ്‌നസ് ചലഞ്ചിന് വെല്ലുവിളിച്ചു.
മുംബൈ നാവികസൈന്യ കപ്പല്‍ശാലയുടെ സ്ഥലം ‘ബെസ്റ്റി’നു പാട്ടത്തിനു നല്‍കുന്നു

പ്രതിരോധമന്ത്രാലയത്തിനു കീഴിലുള്ള മുംബൈയിലെ നാവിക കപ്പല്‍ശാലയുടെ 73 ചതുരശ്ര മീറ്റര്‍ സ്ഥലം ബൃഹണ്‍ മുംബൈ ഇലക്ട്രിക് സപ്ലൈ ആന്‍ഡ് ട്രാന്‍സ്‌പോര്‍ട്ട് അണ്ടര്‍ടേക്കിങ്ങി(ബെസ്റ്റ്)നു പാട്ടത്തിനു നല്‍കാനുള്ള നിര്‍ദേശം പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗം അംഗീകരിച്ചു. പ്രതിവര്‍ഷം ഒരു രൂപ വാടകയ്ക്കാണു പാട്ടം അനുവദിക്കുക. ആദ്യഘട്ടത്തില്‍ 30 വര്‍ഷത്തേക്ക് അനുവദിക്കുന്ന പാട്ടം, തുടര്‍ന്നു രണ്ടു തവണകൂടി 30 വര്‍ഷത്തേക്കു വീതം നീട്ടാവുന്നതാണ്. നിര്‍മാണത്തിലിരിക്കുന്ന ഡ്രൈ ഡോക് സംവിധാനത്തിനു വൈദ്യുതി ലഭ്യമാക്കാന്‍ ട്രാന്‍സ്‌ഫോമര്‍ സ്ഥാപിക്കുന്നതിനും ഭൂഗര്‍ഭ ജലസംഭരണിയും പമ്പ് ഹൗസും സ്ഥാപിക്കുന്നതിനുമാണു സ്ഥലം ഉപയോഗപ്പെടുത്തുക. ട്രാന്‍സ്‌ഫോമര്‍ സ്ഥാപിക്കാനുള്ള പണം ‘ബെസ്റ്റ്’ നേരിട്ടാണു കണ്ടെത്തുക. നാവികസൈന്യത്തിന് ഒരു സാമ്പത്തികബാധ്യതയും ഇതു വരുത്തിവെക്കില്ല.
പ്രധാൻ മന്ത്രി ഗരിബ് കല്യാൺ അന്ന യോജന പദ്ധതി വിപുലീകരിനുള്ള തീരുമാനത്തിന് കേന്ദ്രമന്ത്രിസഭയുടെ അംഗീകാരം – 2020 ജൂലൈ മുതൽ നവംബർ വരെയുള്ള അഞ്ച് മാസം കൂടി സൗജന്യഭക്ഷ്യധാന്യങ്ങൾ അനുവദിച്ചു

പ്രധാൻ മന്ത്രി ഗരിബ് കല്യാൺ അന്ന യോജന പദ്ധതി വിപുലീകരിക്കാനുള്ള തീരുമാനത്തിന് കേന്ദ്രമന്ത്രിസഭയുടെ അംഗീകാരം. കോവിഡ് -19 പ്രതിരോധ നടപടികളുടെ ഭാഗമായി ദുർബല വിഭാഗങ്ങളെ സഹായിക്കുക ലക്ഷ്യമിട്ടാണ് പ്രധാൻ മന്ത്രി ഗരിബ് കല്യാൺ അന്ന യോജന (പി.എം.ജി.കെ.എ. വൈ) പദ്ധതി കൂടുതൽ വിപുലീകരിക്കാനും 2020 ജൂലൈ മുതൽ നവംബർ വരെ സൗജന്യ ഭക്ഷ്യധാന്യ വിതരണം തുടരാനുമുള്ള തീരുമാനത്തിന് പ്രധാനമന്ത്രി ശ്രീ നരേന്ദ്ര മോദിയുടെ അധ്യക്ഷതയിൽ ചേർന്ന കേന്ദ്ര മന്ത്രിസഭ അംഗീകാരം നൽകിയത്. “പ്രധാൻ മന്ത്രി ഗരിബ് കല്യാൺ പാക്കേജിന്റെ (പി‌എം‌ജി‌കെ‌പി) ഭാഗമായാണ് പ്രധാൻ മന്ത്രി ഗരിബ് കല്യാൺ അന്ന യോജന പദ്ധതി പ്രഖ്യാപിച്ചത്. കോവിഡ് 19 ന്റെ പശ്ചാത്തലത്തിൽ, 81 കോടി ഗുണഭോക്താക്കൾക്ക് 2013 ലെ ദേശീയ ഭക്ഷ്യസുരക്ഷാ നിയമപ്രകാരം (എൻ.‌എഫ്.‌എസ്‌.എ.) പ്രതിമാസം 5 കിലോഗ്രാം വീതം ഭക്ഷ്യധാന്യങ്ങൾ (അരി/ഗോതമ്പ്) ലഭ്യമാക്കുന്ന പദ്ധതിയാണ് നീട്ടാൻ തീരുമാനിച്ചിരിക്കുന്നത്. കഴിഞ്ഞ ഏപ്രിൽ, മെയ്, ജൂൺ മാസങ്ങളിൽ മൂന്ന് മാസത്തേക്ക് സൗജന്യ ഭക്ഷ്യധാന്യങ്ങൾ വിതരണം ചെയ്തിരുന്നു. ഇപ്പോഴത്തെ സാഹചര്യത്തിൽ പാവപ്പെട്ടവർക്കും സാമ്പത്തിക പിന്തുണ ആവശ്യമുള്ളവർക്കും കൂടുതൽ കാലം സഹായം ലഭ്യമാക്കേണ്ടതിന്റെ ആവശ്യകത കണക്കിലെടുത്താണ് പ്രധാൻ മന്ത്രി ഗരിബ് കല്യാൺ അന്ന യോജന പദ്ധതി 2020 ജൂലൈ മുതൽ നവംബർ വരെയുള്ള അടുത്ത 5 മാസത്തേക്ക് കൂടി നീട്ടിയത്. നേരത്തെ, പി‌.എം.‌ജി.‌കെ.‌എ.വൈ.യ്‌ക്ക് കീഴിൽ മൊത്തം 120 ലക്ഷം മെട്രിക് ടൺ (എൽ‌.എം.‌ടി.) ഭക്ഷ്യധാന്യങ്ങൾ സംസ്ഥാനങ്ങൾക്കും കേന്ദ്രഭരണ പ്രദേശങ്ങൾക്കും വിതരണം ചെയ്യാനായി അനുവദിച്ചിരുന്നു. 2020 ഏപ്രിൽ മുതൽ ജൂൺ വരെ മൂന്ന് മാസത്തേക്ക് എഫ്‌.സി‌.ഐ.യും മറ്റ് സംസ്ഥാന ഏജൻസികളും 116.5 ലക്ഷം മെട്രിക് ടൺ (97%) ഭക്ഷ്യധാന്യങ്ങൾ വിതരണത്തിനായി കൈമാറി. 2020 ഏപ്രിൽ മുതൽ ജൂൺ വരെയുള്ള കാലയളവിൽ, അനുവദിച്ച ഭക്ഷ്യധാന്യത്തിന്റെ 89% അതായതു ഏകദേശം 107 ലക്ഷം മെട്രിക് ടൺ വിതരണം പൂർത്തിയാക്കിയിട്ടുണ്ട്. പ്രധാൻ മന്ത്രി ഗരിബ് കല്യാൺ അന്ന യോജന പദ്ധതി നവംബർ വരെയുള്ള 5 മാസത്തേക്ക് കൂടി നീട്ടിയതോടെ ഈ വർഷം കേന്ദ്രസർക്കാരിന് 76,062 കോടി രൂപ അധിക ചെലവ് വരും.
പ്രധാനമന്ത്രി നാളെ ഹിമാചല്‍ പ്രദേശ് സന്ദര്‍ശിക്കും

പ്രധാനമന്ത്രി ശ്രീ. നരേന്ദ്ര മോദി നാളെ (ഡിസംവര്‍ 27, 2018) ഹിമാചല്‍ പ്രദേശ് സന്ദര്‍ശിക്കും. സംസ്ഥാന ഗവണ്‍മെന്റിന്റെ ഒന്നാം വാര്‍ഷികത്തോടനുബന്ധിച്ചുള്ള ആഘോഷപരിപാടിയില്‍ അദ്ദേഹം പങ്കെടുക്കും. ഗവണ്‍മെന്റിന്റെ നേട്ടങ്ങള്‍ വ്യക്തമാക്കുന്ന ഒരു രേഖ അദ്ദേഹം പ്രകാശനം ചെയ്യും. കാംഗ്ര ജില്ലയിലെ ധരംശാലയില്‍ ഒരു പൊതു റാലിയെ പ്രധാനമന്ത്രി അഭിസംബോധന ചെയ്യും. തദവസരത്തില്‍ വിവിധ ഗവണ്‍മെന്റ് പദ്ധതികളുടെ ഗുണഭോക്താക്കളുമായി പ്രധാനമന്ത്രി കൂടിക്കാഴ്ച നടത്തും.
നിയമസഭാ തെരഞ്ഞെടുപ്പ് ഫലങ്ങളുടെ പേരില്‍ പ്രധാനമന്ത്രിക്ക് ലോക നേതാക്കളുടെ അഭിനന്ദനം

അടുത്തിടെ നടന്ന നിയമസഭാ തെരഞ്ഞെടുപ്പുകളിലെ വിജയത്തിന് ലോക നേതാക്കള്‍ പ്രധാനമന്ത്രി ശ്രീ. നരേന്ദ്ര മോദിയെ അഭിനന്ദിച്ചു. അബുദാബി കിരീടാവകാശി ഷെയ്ഖ് മുഹമ്മദ് ബിന്‍ സയ്യേദ് അല്‍ നഹ്യാന്‍, ഖത്തര്‍ അമീര്‍ ഷെയ്ഖ് തമീം ബിന്‍ ഹമദ് അല്‍ ഥാനി, ഫ്രഞ്ച് പ്രസിഡന്റ് ഫ്രാന്‍സ്വാ ഒലാന്ദെ തുടങ്ങിയവര്‍ പ്രധാനമന്ത്രി ശ്രീ. നരേന്ദ്ര മോദിയുമായി ടെലഫോണില്‍ സംസാരിക്കുകയും അദ്ദേഹത്തെ അനുമോദനങ്ങള്‍ അറിയിക്കുകയും ചെയ്തു.
ചുമതലയേറ്റ് ഒരു വര്‍ഷം പൂര്‍ത്തിയാക്കുന്ന രാഷ്ട്രപതിയെ പ്രധാനമന്ത്രി അഭിനന്ദിച്ചു

രാഷ്ട്രപതിപദമേറ്റ് ഒരു വര്‍ഷം പൂര്‍ത്തിയാക്കുന്ന ശ്രീ. രാംനാഥ് കോവിന്ദിനെ പ്രധാനമന്ത്രി ശ്രീ. നരേന്ദ്ര മോദി അഭിനന്ദനങ്ങള്‍ അറിയിച്ചു. ‘ചുമതലയേറ്റ് ഒരു വര്‍ഷം പൂര്‍ത്തിയാക്കുന്ന വേളയില്‍ രാഷ്ട്രപതി രാംനാഥ് കോവിന്ദ് ജിക്ക് അഭിനന്ദനങ്ങള്‍. വിവേകവും വിനയവുംകൊണ്ട് ഓരോ ഇന്ത്യക്കാരനും പ്രിയപ്പെട്ടവനാണ് അദ്ദേഹം. നയപരമായ പ്രധാന കാര്യങ്ങളില്‍ അദ്ദേഹത്തിനു നല്ല അറിവുണ്ട്. യുവാക്കളെയും കര്‍ഷകരെയും ദരിദ്രരെയും ശാക്തീകരിക്കുന്നതില്‍ തല്‍പരനാണ് രാഷ്ട്രപതി ജി.’
ആഗ്ര മെട്രോ പദ്ധതിയുടെ നിര്‍മാണ പ്രവര്‍ത്തനങ്ങള്‍ പ്രധാനമന്ത്രി ഉദ്ഘാടനം ചെയ്തു

ആഗ്ര മെട്രോ പദ്ധതിയുടെ നിര്‍മാണ പ്രവര്‍ത്തനങ്ങള്‍ ഉത്തര്‍പ്രദേശിലെ ആഗ്രയില്‍ പ്രധാനമന്ത്രി ശ്രീ നരേന്ദ്ര മോദി വീഡിയോ കോണ്‍ഫറന്‍സിലൂടെ ഉദ്ഘാടനം ചെയ്തു. കേന്ദ്ര ഭവന, നഗരകാര്യ മന്ത്രി ശ്രീ ഹര്‍ദീപ് സിംഗ് പുരി, ഉത്തര്‍പ്രദേശ് മുഖ്യമന്ത്രി ശ്രീ യോഗി ആദിത്യനാഥ് തുടങ്ങിയ പ്രമുഖര്‍ പങ്കെടുത്തു. രാജ്യത്തിന്റെ അടിസ്ഥാന സൗകര്യ മേഖലയിലെ ഒരു പ്രധാന പ്രശ്നം പണം എവിടെ നിന്ന് വരും എന്നതിനെക്കുറിച്ച് കൂടുതല്‍ ആലോചിക്കാതെ പുതിയ പദ്ധതികള്‍ പ്രഖ്യാപിച്ച താണെന്ന് ചടങ്ങില്‍ സംസാരിച്ച പ്രധാനമന്ത്രി ചൂണ്ടിക്കാട്ടി. എന്നാൽ ഈ സര്‍ക്കാര്‍ പുതിയ പദ്ധതികളുടെ തുടക്കത്തില്‍ തന്നെ ആവശ്യമായ ഫണ്ട് ഉറപ്പാക്കിയിട്ടുണ്ടെന്നും അദ്ദേഹം കൂട്ടിച്ചേര്‍ത്തു. ദേശീയ ഇന്‍ഫ്രാസ്ട്രക്ചര്‍ പൈപ്പ്‌ലൈന്‍ പദ്ധതി പ്രകാരം 100 ലക്ഷം കോടിയിലധികം രൂപ ചെലവഴിക്കുമെന്ന് പ്രധാനമന്ത്രി പറഞ്ഞു. ബഹുമാതൃകാ അടിസ്ഥാന സൗകര്യ മാസ്റ്റര്‍ പ്ലാനും പ്രവര്‍ത്തനപുരോഗതിയിലാണ്. രാജ്യത്തിന്റെ അടിസ്ഥാന സൗകര്യവികസനത്തിനായി ലോകത്തെല്ലായിടത്തുനിന്നും നിക്ഷേപം ആകര്‍ഷിക്കാനുള്ള ശ്രമങ്ങള്‍ തുടരുകയാണെന്നും അദ്ദേഹം പറഞ്ഞു. പരിഷ്‌കാരങ്ങള്‍ ഇപ്പോള്‍ ഓരോന്നു വീതം എന്ന രീതിയിലല്ല, ആരോഗ്യകരമായ രീതിയിലാണ് നടപ്പാക്കുന്നതെന്ന് പ്രധാനമന്ത്രി പറഞ്ഞു. നഗരങ്ങളുടെ വികസനത്തിനായി 4 തലങ്ങളില്‍ – ദീര്‍ഘകാലമായുള്ള പ്രശ്‌നങ്ങള്‍ പരിഹരിക്കുക, ജീവിത സൗകര്യം, പരമാവധി നിക്ഷേപം, ആധുനിക സാങ്കേതികവിദ്യയുടെ കൂടുതല്‍ ഉപയോഗം- പ്രവര്‍ത്തനങ്ങള്‍ നടന്നുവരുന്നു. നേരത്തേ ഉണ്ടായിരുന്ന 225 കിലോമീറ്ററിന്റ സ്ഥാനത്ത് 2014 ന് ശേഷം മാത്രം 450 കിലോമീറ്റര്‍ മെട്രോ പാത പ്രവര്‍ത്തനക്ഷമമാക്കിയിട്ടുണ്ടെന്ന് പ്രധാനമന്ത്രി അറിയിച്ചു. 1000 കിലോമീറ്റര്‍ നീളമുള്ള മെട്രോ പാതകളുടെ പണി അതിവേഗം പുരോഗമിക്കുകയാണ്. രാജ്യത്തെ 27 നഗരങ്ങളില്‍ ഈ പ്രവര്‍ത്തനം നടക്കുന്നു. മൊത്തം 29.4 കിലോമീറ്റര്‍ നീളമുള്ള 2 ഇടനാഴികളാണ് ആഗ്ര മെട്രോ പദ്ധതി. പ്രധാന വിനോദസഞ്ചാര കേന്ദ്രങ്ങളായ താജ്മഹല്‍, ആഗ്ര കോട്ട, സികന്ദ്ര എന്നിവ റെയില്‍വേ സ്റ്റേഷനുകളും ബസ് സ്റ്റാന്‍ഡുകളുമായി ബന്ധിപ്പിക്കുന്നു. ആഗ്ര നഗരത്തിലെ 26 ലക്ഷം ജനങ്ങള്‍ക്ക് ഈ പദ്ധതി പ്രയോജനപ്പെടും, കൂടാതെ പ്രതിവര്‍ഷം ആഗ്ര സന്ദര്‍ശിക്കുന്ന 60 ലക്ഷത്തിലധികം സഞ്ചാരികള്‍ക്കും ഇത് പ്രയോജനപ്പെടും. ചരിത്ര നഗരമായ ആഗ്രയിലേക്ക് പരിസ്ഥിതി സൗഹൃദ മാസ് റാപ്പിഡ് ട്രാന്‍സിറ്റ് സിസ്റ്റം ഇത് നല്‍കും. പദ്ധതിയുടെ ചെലവ് 8,379.62 കോടി രൂപയായിരിക്കും. 5 വര്‍ഷത്തിനുള്ളില്‍ പൂര്‍ത്തിയാകും. നേരത്തെ, 2019 മാര്‍ച്ച് 8 ന് ലഖ്നൗ മെട്രോയുടെ 23 കിലോമീറ്റര്‍ നീളമുള്ള വടക്ക്-തെക്ക് ഇടനാഴിയില്‍ വാണിജ്യ പ്രവര്‍ത്തനങ്ങള്‍ ആരംഭിക്കുന്നതിനൊപ്പം പ്രധാനമന്ത്രി ആഗ്ര മെട്രോ പദ്ധതി ഉദ്ഘാടനം ചെയ്തിരുന്നു.
വി.എസ്.നയ്പാളിന്റെ നിര്യാണത്തില്‍ പ്രധാനമന്ത്രി അനുശോചിച്ചു

വി.എസ്.നയ്പാളിന്റെ നിര്യാണത്തില്‍ പ്രധാനമന്ത്രി ശ്രീ. നരേന്ദ്ര മോദി അനുശോചിച്ചു. ‘ചരിത്രം, സംസ്‌കാരം, കൊളോണിയലിസം, രാഷ്ട്രീയം തുടങ്ങി പല മേഖലകളിലായി നടത്തിയ വ്യാപ്തിയേറിയ പ്രവര്‍ത്തനങ്ങളുടെ പേരില്‍ ശ്രീ. വി.എസ്.നയ്പാള്‍ ഓര്‍ക്കപ്പെടും. അദ്ദേഹത്തിന്റെ നിര്യാണം സാഹിത്യലോകത്തിനു വന്‍ നഷ്ടമാണ്. ദുഃഖസാന്ദ്രമായ വേളയില്‍ അദ്ദേഹത്തിന്റെ കുടുംബാംഗങ്ങളെയും ആരാധകരെയും അനുശോചനങ്ങള്‍ അറിയിക്കുന്നു’, പ്രധാനമന്ത്രി പറഞ്ഞു.
ഇന്ത്യ – അമേരിക്ക പങ്കാളിത്തം മുമ്പുള്ളതിനേക്കാള്‍ ശക്തമാണെന്ന് പ്രധാനമന്ത്രി

ഇന്ത്യയും, അമേരിക്കയും തമ്മിലുള്ള പങ്കാളിത്തം മുമ്പുള്ളതിനേക്കാള്‍ ശക്തമാണെന്ന് പ്രധാനമന്ത്രി ശ്രീ നരേന്ദ്ര മോദി പറഞ്ഞു. കോവിഡ്-19 നെതിരായ അമേരിക്കയുടെ പോരാട്ടത്തില്‍ ഹൈഡ്രോക്‌സിക്ലോറോക്വിന്‍ വിതരണം ചെയ്യാനുള്ള ഇന്ത്യയുടെ തീരുമാനത്തിന് നന്ദി അറിയിച്ചു കൊണ്ടുള്ള അമേരിക്കന്‍ പ്രസിഡന്റ് ഡോണള്‍ഡ് ട്രംപിന്റെ ട്വിറ്റര്‍ സന്ദേശത്തിനോട് പ്രതികരിക്കുകയായിരുന്നു ശ്രീ മോദി. ‘ഇതുപോലുള്ള സമയങ്ങള്‍ സുഹൃത്തുക്കളെ കൂടുതല്‍ അടുപ്പിക്കുന്നു. ഇന്ത്യയും, അമേരിക്കയും തമ്മിലുള്ള പങ്കാളിത്തം മുമ്പുള്ളതിനേക്കാള്‍ ശക്തമാണ്. മാനവികതയെ സഹായിക്കാന്‍ ഇന്ത്യ സാധ്യമായതെല്ലാം ചെയ്യും.’ അമേരിക്കന്‍ പ്രസിഡന്റിന്റെ മറുപടി സന്ദേശത്തില്‍ പ്രധാനമന്ത്രി പറഞ്ഞു.
എന്‍.ഐ.എഫ്.ടി ക്യാമ്പസുകളില്‍ ഒ.ബി.സി. വിദ്യാര്‍ത്ഥികള്‍ക്ക് സംവരണം

നാഷണല്‍ ഇന്‍സ്റ്റിറ്റൂട്ട് ഓഫ് ഫാഷന്‍ ഡിസൈനിംഗ് (നിഫ്റ്റ്) ക്യാമ്പസുകളില്‍ ഒ.ബി.സി വിദ്യാര്‍ത്ഥികള്‍ക്ക് സംവരണം നല്‍കുന്നതിന്റെ ഭാഗമായുള്ള ഫണ്ട് വിനിയോഗത്തിന്റെ കാലാവധി ദീര്‍ഘിപ്പിക്കാനുള്ള നിര്‍ദ്ദേശത്തിന് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അംഗീകാരം നല്‍കി. ഇതോടെ അവശേഷിക്കുന്ന തുകയായ 90.13 കോടി രൂപ ഇക്കൊല്ലം മാര്‍ച്ച് 31നു ശേഷം 2 വര്‍ഷം കൂടി, അതായതു മാര്‍ച്ച് 2017 വരെ വിനിയോഗിക്കാനാണ് അനുമതി നല്‍കിയിട്ടുള്ളത്. ഒ.ബി.സി സംവരണം നടപ്പാക്കുന്നതിന് ക്യാമ്പസുകളില്‍ ആവശ്യമായ അടിസ്ഥാന സൗകര്യവികസനത്തിന് ഇതു വഴിയൊരുക്കും.
അസമിലെ കാംരൂപില്‍ എ.ഐ.ഐ.എം.എസ്. ആരംഭിക്കുന്നതിന് മന്ത്രിസഭയുടെ അംഗീകാരം

അസമിലെ കാംരൂപി(നോര്‍ത്ത് ഗോഹട്ടി റവന്യൂ സര്‍ക്കിള്‍)ല്‍ എ.ഐ.ഐ.എം.എസ്. ആരംഭിക്കുന്നതിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അംഗീകാരം നല്‍കി. 1123 കോടി രൂപ ചെലവു കണക്കാക്കുന്ന പദ്ധതി പ്രധാനമന്ത്രി സ്വാസ്ഥ്യ സുരക്ഷ യോജന (പി.എം.എസ്.എസ്.വൈ.)യ്ക്കു കീഴിലാണു നടപ്പാക്കുക. കേന്ദ്ര ഗവണ്‍മെന്റ് അനുമതി നല്‍കിയതുമുതല്‍ 48 മാസത്തിനകം പുതിയ എ.ഐ.ഐ.എം.എസിന്റെ നിര്‍മാണം പൂര്‍ത്തിയാക്കും. 15 മാസംകൊണ്ട് നിര്‍മാണം ആരംഭിക്കുകയും തുടര്‍ന്നുള്ള 30 മാസംകൊണ്ട് നിര്‍മാണം പൂര്‍ത്തിയാക്കുകയും പിന്നീടുള്ള മൂന്നു മാസംകൊണ്ട് പ്രവര്‍ത്തനക്ഷമമാക്കുകയും ചെയ്യാനാണു പദ്ധതി. വിശദാംശങ്ങള്‍: 750 കിടക്കകളുള്ള ആശുപത്രിയും അപകടശുശ്രൂഷാ കേന്ദ്രവും 100 എം.ബി.ബി.എസ്. സീറ്റുകളും 60 ബി.എസ്‌സി. നഴ്‌സിങ് സീറ്റുകളും ഉള്ള മെഡിക്കല്‍ കോളജും ന്യൂഡെല്‍ഹി എ.ഐ.ഐ.എം.എസ്സിനു സമാനമായ താമസസൗകര്യവും അനുബന്ധ സൗകര്യങ്ങളും സേവനങ്ങളും ഉണ്ടായിരിക്കും. 16 ഓപ്പറേഷന്‍ തിയറ്ററുകള്‍ ഉള്‍പ്പെടെ 22 സ്‌പെഷ്യാലിറ്റി/സൂപ്പര്‍ സ്‌പെഷ്യാലിറ്റി വകുപ്പുകളാണു പ്രവര്‍ത്തിക്കുക. പരമ്പരാഗത വൈദ്യസമ്പ്രദായ പ്രകാരമുള്ള ചികില്‍സാ സൗകര്യങ്ങളോടുകൂടിയ 30 കിടക്കകളുള്ള ആയുഷ് വകുപ്പും ഉണ്ടായിരിക്കും. നേട്ടങ്ങള്‍: ജനങ്ങള്‍ക്കു അതിവിദഗ്ധ ആരോഗ്യസംരക്ഷ നല്‍കുന്നതിനൊപ്പം ഏറെ ഡോക്ടര്‍മാരെയും ആരോഗ്യപ്രവര്‍ത്തകരെയും വാര്‍ത്തെടുക്കാന്‍ സാധിക്കുമെന്ന രണ്ടു ലക്ഷ്യങ്ങള്‍ പുതിയ എ.ഐ.ഐ.എം.എസ്. സ്ഥാപിക്കുന്നതിനു പിന്നിലുണ്ട്. ദേശീയ ആരോഗ്യ ദൗത്യത്തിനു കീഴിലുള്ള പ്രവര്‍ത്തനങ്ങള്‍ക്ക് ഈ മനുഷ്യവിഭവശേഷി ഉപയോഗപ്പെടുത്താന്‍ സാധിക്കും.
ഭൂട്ടാന്‍, ശ്രീലങ്ക, സ്വീഡന്‍, സൈപ്രസ് രാഷ്ട്ര നേതാക്കളുമായി പ്രധാനമന്ത്രി കൂടിക്കാഴ്ച നടത്തി

പ്രധാനമന്ത്രി ശ്രീ. നരേന്ദ്ര മോദി, ഭൂട്ടാന്‍ പ്രധാനമന്ത്രി ഷെറിംങ് ടോബ്‌ഗേയുമായി ന്യൂയോര്‍ക്ക് സിറ്റിയില്‍ കൂടിക്കാഴ്ച നടത്തി. 2015-നു ശേഷമുള്ള യു.എന്‍ വികസന അജണ്ടയെക്കുറിച്ചുള്ള കാഴ്ചപ്പാടിന് പ്രധാനമന്ത്രിയെ ഷെറിംങ് ടോബ്‌ഗേ അഭിനന്ദിച്ചു. ഭൂട്ടാന്‍ ജല വൈദ്യുത പദ്ധതിയുടെ കാര്യത്തില്‍ കൈവരിച്ച പുരോഗതിയെ പ്രധാനമന്ത്രി അഭിനന്ദിച്ചു. യു.എന്‍ രക്ഷാസമിതി സ്ഥിരാംഗത്വത്തിനുള്ള ഇന്ത്യയുടെ ശ്രമങ്ങള്‍ക്ക് ഭൂട്ടാന്‍ പ്രധാനമന്ത്രി പിന്തുണ അറിയിച്ചു. ശ്രീലങ്ക പ്രസിഡന്റ് മഹിപാല സിരിസേനയുമായി കൂടിക്കാഴ്ച നടത്തിയ പ്രധാനമന്ത്രി ഈ വര്‍ഷം വിജയകരമായി രണ്ട് തെരെഞ്ഞെടുപ്പുകള്‍ നടത്താനായതില്‍ അദ്ദേഹത്തെ അഭിനന്ദിച്ചു. ശ്രീലങ്കയിലെ സമാധാന ശ്രമങ്ങളും ഇന്ത്യയുടെ നിക്ഷേപങ്ങളും ഇരു രാജ്യങ്ങളും ചര്‍ച്ച ചെയ്തു. സ്വീഡന്‍ പ്രധാനമന്ത്രി സ്റ്റെഫാള്‍ ലോഫ്‌വെനുമായി ചര്‍ച്ച നടത്തിയ പ്രധാനമന്ത്രി ‘ഇന്ത്യയില്‍ നിര്‍മ്മിക്കൂ’ പദ്ധതിയില്‍ പങ്കാളികളാവാന്‍ സ്വീഡനെ ക്ഷണിച്ചു. സൈപ്രസ് പ്രസിഡന്റ് നികോസ് അനാസ്റ്റാസിയേഡ്‌സുമായും പ്രധാനമന്ത്രി കൂടിക്കാഴ്ച നടത്തി.
ജോ ബൈഡൻ കോവിഡ് -19 ൽ നിന്ന്  വേഗത്തിൽ സുഖമാകട്ടെയെന്ന്  പ്രധാനമന്ത്രി ആശംസിച്ചു

കോവിഡ് -19 ൽ നിന്ന് അമേരിക്കൻ പ്രസിഡന്റ് ജോ ബൈഡന് വേഗത്തിൽ സുഖം പ്രാപിക്കട്ടെയെന്ന് പ്രധാനമന്ത്രി ശ്രീ നരേന്ദ്ര മോദി ആശംസിച്ചു. പ്രധാനമന്ത്രി ട്വീറ്റ് ചെയ്തു: “കോവിഡ് -19 ൽ നിന്ന് വേഗത്തിൽ സുഖം പ്രാപിക്കാൻ അമേരിക്കൻ പ്രസിഡന്റ് ജോ ബൈഡന് എന്റെ ആശംസകൾ, അദ്ദേഹത്തിന്റെ മികച്ച ആരോഗ്യത്തിന് വേണ്ടി പ്രാർത്ഥിക്കുന്നു
ഡോ. ദേവേന്ദ്ര പട്ടേലിന്റെ നിര്യാണത്തിൽ പ്രധാനമന്ത്രി അനുശോചിച്ചു

പ്രശസ്ത ഓങ്കോ സർജൻ ഡോ. ദേവേന്ദ്ര പട്ടേലിന്റെ നിര്യാണത്തിൽ പ്രധാനമന്ത്രി ശ്രീ നരേന്ദ്ര മോദി അനുശോചനം രേഖപ്പെടുത്തി. ആരോഗ്യ അടിസ്ഥാന സൗകര്യ വികസനത്തിലും ക്യാൻസർ പരിചരണത്തിലും ഡോ. പട്ടേലിന്റെ സംഭാവനകളെ പ്രധാനമന്ത്രി അനുസ്മരിച്ചു. പ്രധാനമന്ത്രി ട്വീറ്റ് ചെയ്തു: "ഡോ. ദേവേന്ദ്ര പട്ടേൽ ആരോഗ്യ അടിസ്ഥാന സൗകര്യങ്ങളും കാൻസർ പരിചരണവും പരിപോഷി പ്പിക്കുന്നതിനുള്ള അദ്ദേഹത്തിന്റെ ശ്രമങ്ങൾ മൂലം എണ്ണമറ്റ ആളുകളുടെ ആദരവും ബഹുമാനവും നേടിയെടുത്തു. വൈദ്യശാസ്ത്രത്തെക്കുറിച്ചുള്ള അദ്ദേഹത്തിന്റെ അഗാധമായ അറിവും കാരുണ്യവും എക്കാലവും ഓർമ്മിക്കപ്പെടും. അദ്ദേഹത്തിന്റെ വിയോഗത്തിൽ വേദനിക്കുന്നു. അദ്ദേഹത്തിന്റെ കുടുംബത്തിന് അനുശോചനം രേഖപ്പെടുത്തുന്നു. ഓം ശാന്തി ."
ഒണ്ടാറിയോ പ്രിന്‍സ് എഡ്വേര്‍ഡ് ദ്വീപ് പ്രവിശ്യ പ്രധാനമന്ത്രിമാര്‍ നരേന്ദ്ര മോദിയെ സന്ദര്‍ശിച്ചു.

ഒണ്ടാറിയോ പ്രധാനമന്ത്രി ശ്രീമതി. കാത്‌ലിന്‍ വെയ്ന്‍, പ്രിന്‍സ് എഡ്വേര്‍ഡ് ദ്വീപ് പ്രവിശ്യ പ്രധാനമന്ത്രി ശ്രീ.എച്ച്.ഡബ്യു. മക് ലൗക്ലാന്‍ എന്നിവരുടെ നേതൃത്വത്തിലുള്ള പ്രതിനിധിസംഘം പ്രധാനമന്ത്രിയെ ശ്രീ.നരേന്ദ്ര മോദിയെ സന്ദര്‍ശിച്ചു. നിര്‍മ്മാണം, നൈപുണ്യം, അടിസ്ഥാന സൗകര്യ വികസനം, പുനരുപയോഗിക്കാവുന്ന ഊര്‍ജ്ജം, നഗര പുനരുജ്ജീവനം, മാലിന്യ നിര്‍മ്മാര്‍ജ്ജനം, വിദ്യാഭ്യാസം, കൃഷി തുടങ്ങിയ വിവിധ മേഖലകളില്‍ ഇന്ത്യാ ഗവണ്‍മെന്റ് നടപ്പാക്കി വരുന്ന വിവിധ പദ്ധതികളെകുറിച്ച് ഇരു പ്രധാനമന്ത്രിമാരും വളരെയേറെ മതിപ്പ് രേഖപ്പെടുത്തി. കഴിഞ്ഞ ഒരു വര്‍ഷത്തിനിടെ വിവിധ പെന്‍ഷന്‍ ഫണ്ടുകള്‍ ഉള്‍പ്പെടെ കാനഡയിലെ ബിസ്സിനസ്സുകാരും നിക്ഷേപകരും ഇന്ത്യയില്‍ വര്‍ദ്ധിച്ച തോതിലുള്ള താല്‍പര്യവും വിശ്വാസവും പ്രകടിപ്പിക്കുന്നതായി അവര്‍ പറഞ്ഞു. 2016 ഫെബ്രുവരി 4, 5 തീയതികളില്‍ ന്യൂഡല്‍ഹിയില്‍ നടന്ന ഇന്ത്യ നിക്ഷേപ ഉച്ചകോടിയില്‍ പ്രകടമായ വമ്പിച്ച തോതിലുള്ള കനേഡിയന്‍ പങ്കാളിത്തത്തില്‍ നിന്ന് ഇതു വ്യക്തമാണ്. കാനഡയുമായുള്ള ബന്ധങ്ങള്‍ക്ക് ഇന്ത്യ ഏറ്റവും മുന്തിയ പരിഗണനയാണ് നല്‍കുന്നതെന്ന് പ്രധാനമന്ത്രി ശ്രീ.നരേന്ദ്ര മോദി പറഞ്ഞു. 2015 ഏപ്രിലില്‍ താന്‍ നടത്തിയ കാനഡ യാത്ര 42 വര്‍ഷങ്ങള്‍ക്കു ശേഷം ഒരിന്ത്യന്‍ പ്രധാനമന്ത്രിയുടെ ആദ്യ ഉഭയകക്ഷി സന്ദര്‍ശനമായിരുന്നുവെന്ന് അദ്ദേഹം ചൂണ്ടിക്കാട്ടി. അതിനെ തുടര്‍ന്ന് വിവിധ മേഖലകളില്‍ ഉഭയകക്ഷി ബന്ധങ്ങള്‍ കൂടുതല്‍ മെച്ചപ്പെട്ടു. കാനഡ പ്രധാനമന്ത്രി ജസ്റ്റിന്‍ ട്രുഡ്യുവിന് ഊഷ്മളമായ ആശംസകള്‍ നേര്‍ന്ന ശ്രീ.നരേന്ദ്ര മോദി, ഇക്കൊല്ലം നടക്കാന്‍ പോകുന്ന അദ്ദേഹത്തിന്റെ ഇന്ത്യാ സന്ദര്‍ശനം ഇരു രാജ്യങ്ങളും തമ്മിലുള്ള തന്ത്രപരമായ സഹകരണം കൂടുതല്‍ ശക്തിപ്പെടുത്തുമെന്ന് വിശ്വാസം പ്രകടിപ്പിച്ചു.
പ്രധാനമന്ത്രി നാളെ മുംബൈയില്‍ എ.ഐ.ഐ.ബിയുടെ മൂന്നാമതു വാര്‍ഷിക യോഗം ഉദ്ഘാടനം ചെയ്യും; ബിസിനസ് പ്രമുഖരുമായി സംവദിക്കും

പ്രധാനമന്ത്രി ശ്രീ. നരേന്ദ്ര മോദി നാളെ മുംബൈ സന്ദര്‍ശിക്കും. ഏഷ്യയിലെയും അതിനു പുറത്തുള്ള മേഖലകളുടെയും സാമൂഹിക, സാമ്പത്തിക പ്രകടനം മെച്ചപ്പെടുത്തുക എന്ന ഉദ്ദേശ്യത്തോടെ പ്രവര്‍ത്തിക്കുന്ന ബഹുമുഖ പ്രവര്‍ത്തനങ്ങളോടുകൂടിയ വികസന ബാങ്കായ ഏഷ്യന്‍ അടിസ്ഥാന സൗകര്യ നിക്ഷേപക ബാങ്കി(എ.ഐ.ഐ.ബി.)ന്റെ മൂന്നാമതു വാര്‍ഷിക യോഗത്തിന്റെ ഉദ്ഘാടനം അദ്ദേഹം നിര്‍വഹിക്കും. ‘അടിസ്ഥാന സൗകര്യത്തിനായി പണം കണ്ടെത്തുക: പുതുമകള്‍ക്കും സഹകരണത്തിനും’ എന്നതാണ് ഈ വര്‍ഷത്തെ യോഗത്തിന്റെ പ്രമേയം. സുശക്തമായ അടിസ്ഥാന സൗകര്യ നിക്ഷേപത്തിലൂടെ സുസ്ഥിരമായ ഭാവി സൃഷ്ടിക്കുന്നതിനായി വിവിധ സംഘടനകളിലെയും ഗവണ്‍മെന്റിന്റെ വിവിധ തലങ്ങളിലെയും നേതാക്കള്‍ ആശയങ്ങളും അനുഭവങ്ങളും പങ്കുവെക്കും. അടിയന്തര അടിസ്ഥാന സൗകര്യങ്ങള്‍ക്കു പുതുമയാര്‍ന്ന രീതിയില്‍ നിക്ഷേപം കണ്ടെത്തുന്നതിന് ഊന്നല്‍ നല്‍കിക്കൊണ്ട്, പ്രായോഗികവും പദ്ധതികേന്ദ്രീകൃതവുമായി, അടിസ്ഥാന സൗകര്യ മേഖലയില്‍ പ്രവര്‍ത്തിക്കുന്നവരെ ഒരുമിപ്പിക്കുന്നതിനുള്ള പ്രഥമ ഏഷ്യന്‍ അടിസ്ഥാനസൗകര്യ വേദിയുടെ ഉദ്ഘാടനം ഈ വര്‍ഷം നടക്കും. തുടര്‍ന്ന്, സാമ്പത്തിക വളര്‍ച്ച, അടിസ്ഥാന സൗകര്യ വികസനം, നയപരമായ കാര്യങ്ങള്‍, നിക്ഷേപം, പുതുമ, തൊഴില്‍ സൃഷ്ടിക്കല്‍ തുടങ്ങിയ കാര്യങ്ങളെക്കുറിച്ചു ചര്‍ച്ച ചെയ്യുന്നതിനായി പ്രധാനമന്ത്രി ബിസിനസ്, വ്യവസായ പ്രമുഖരുമായി കൂടിക്കാഴ്ച നടത്തും.
വോട്ട് ചെയ്താല്‍ സ്ലിപ്പുകള്‍ നല്‍കുന്ന യന്ത്രം വാങ്ങാന്‍ മന്ത്രിസഭാനുമതി

2019 ലെ പൊതു തെരഞ്ഞടുപ്പില്‍ ഉപയോഗിക്കുന്നതിന് വേണ്ടി വോട്ട് ചെയ്യുന്നത് ആര്‍ക്കാണെന്ന് വ്യക്തമാക്കുന്ന സ്ലിപ്പ് നല്‍കുന്ന വി.വി. പാറ്റ് (വോട്ടര്‍ വെരിഫൈയബിള്‍ പേപ്പര്‍ ഓഡിറ്റ് ട്രയല്‍) യൂണിറ്റുകള്‍ വാങ്ങാന്‍ പ്രധാനമന്ത്രി ശ്രീ. നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അനുമതി നല്‍കി. വോട്ടിംഗ് യന്ത്രത്തോടൊപ്പം സ്ഥാപിക്കുന്ന ഈ യൂണിറ്റില്‍ ആര്‍ക്കാണ് വോട്ട് ചെയ്തത് എന്ന് പേപ്പറില്‍ പ്രിന്റ് ചെയ്ത് വരും. ഇത് വോട്ടര്‍കണ്ട് ഉറപ്പ് വരുത്തിയതിന് ശേഷം പേപ്പര്‍ മറ്റൊരു പെട്ടിയിലേയ്ക്ക് മാറ്റപ്പെടും. 2017-18, 2018-19 വര്‍ഷങ്ങളില്‍ 3173.47 കോടി രൂപ ചെലവില്‍ യൂണിറ്റ് ഒന്നിന് 19,650 രൂപ നിരക്കില്‍ 16,15,000 വി.വി. പാറ്റ് യൂണിറ്റുകള്‍ ബാംഗ്ലൂരിലുള്ള ഭാരത് ഇലക്‌ട്രോണിക്‌സ് ലിമിറ്റഡ്, ഹൈദരാബാദിലെ ഇലക്‌ട്രോണിക്‌സ് കോര്‍പ്പറേഷന്‍ ഓഫ് ഇന്ത്യ ലിമിറ്റഡ് എന്നിവിടങ്ങളില്‍ നിന്ന് വാങ്ങാനാണ് അനുമതി നല്‍കിയിട്ടുള്ളത്. അന്തിമ വില ചര്‍ച്ചയിലൂടെ പരമാവധി കുറയ്ക്കാന്‍ പ്രൈസ് നെഗോസിയേഷന്‍ കമ്മിറ്റിക്ക് നിര്‍ദ്ദേശം നല്‍കിയിട്ടുണ്ട്. വി.വി. പാറ്റ് യൂണിറ്റുകളടങ്ങിയ ഇലക്‌ട്രോണിക് വോട്ടിംഗ് യന്ത്രങ്ങള്‍ വാങ്ങുന്നതിന് നടപ്പ് സാമ്പത്തിക വര്‍ഷം 1,600 കോടി രൂപ അധിക സഹായം അനുവദിച്ചിട്ടുണ്ട്. ഈ തുകയുടെ 40% മുന്‍കൂറായി നിര്‍മ്മാതാക്കള്‍ക്ക് നല്‍കും. 2018 സെപ്റ്റംബര്‍ 20 ന് മുമ്പ് മുഴുവന്‍ വി.വി.പാറ്റ് യൂണിറ്റുകളും സംഭരിക്ക തക്കവിധം വേണം രണ്ട് നിര്‍മ്മാതാക്കള്‍ക്കും ഓര്‍ഡര്‍ നല്‍കേണ്ടത്. ഗവണ്‍മെന്റിന്റെ ഈ തീരുമാനം വഴി 2019 ലെ പൊതു തെരഞ്ഞെടുപ്പില്‍ എല്ലാ പോളിംഗ് ബുത്തുകളിലും വി.വി. പാറ്റ് യൂണിറ്റുകള്‍ വിന്യസിക്കാന്‍ തെരഞ്ഞെടുപ്പ് കമ്മിഷന് കഴിയും. ഇലക്‌ട്രോണിക് വോട്ടിംഗ് യന്ത്രങ്ങളുടെ വിശ്വാസ്യത ഉറപ്പ് വരുത്താനും, വോട്ടര്‍മാരുടെ ആശങ്കകള്‍ അകറ്റിക്കൊണ്ട് അവരുടെ തൃപ്തിക്കനുസൃതമായി സുതാര്യതയുടെ ഒരു അധിക തലം കൂടി സൃഷ്ടിക്കാനും ഇതിലൂടെ സാധിക്കും. കൂടാതെ 2013 ഒക്‌ടോബര്‍ 8 ന് സുപ്രീം കോടതി ഉത്തരവിലൂടെ നല്‍കിയ നിര്‍ദ്ദേശങ്ങള്‍ പാലിക്കാനുമാകും.
ടെലികോം സ്‌പെക്ട്രം നയഭേദഗതിക്ക് അംഗീകാരം

രാജ്യത്ത് ടെലികോം സ്‌പെക്ട്രം അനുവദിക്കുന്നതിലെ നയങ്ങളില്‍ ടെലികോം റെഗുലേറ്ററി അതോറിട്ടി (ട്രായി) നിര്ദ്ദേ ശിച്ച ഭേദഗതികള്ക്ക് പ്രധാനമന്ത്രി ശ്രീ. നരേന്ദ്ര മോദിയുടെ ആധ്യക്ഷത യില്‍ ചേര്ന്നര കേന്ദ്ര മന്ത്രിസഭ അംഗീകാരം നല്കിി. ലേലത്തിലൂടെ വില്പ്പ്ന നടത്താന്‍ സാധിക്കാതെ ഭരണപരമായി വിവിധ ടെലികോം കമ്പനികള്ക്ക് അനുവദിക്കപ്പെട്ട സര്ക്കി ളുകളില്‍ നിന്ന് ഗവണ്മെതന്റിന് നഷ്ടം വരാതിരിക്കാനാണ് ട്രായ് ഭേദഗതി നിര്ദ്ദേ ശിച്ചത്. വിവിധ കമ്പനികള്‍ തമ്മില്‍ സ്‌പെക്ട്രം പങ്ക് വയ്ക്കുന്നതും ഇതിലൂടെ സുഗമമാകുമെന്നാണ് പ്രതീക്ഷിക്കുന്നത്. ഇത്തരത്തില്‍ സ്‌പെക്ട്രം വില്പ്പ ന നടത്തുമ്പോള്‍ ലേലത്തിന് നിശ്ചയിച്ച തുക ലഭിക്കാത്ത സാഹചര്യത്തില്‍ ലഭിക്കുന്ന തുക ഉപാധികളോടെയുള്ള താത്ക്കാലിക തുകയായിട്ടാവും കണക്കാക്കുക.